Wag by Mpumalanga-skool vermoor(Argieffoto: Kent Williamson) Die liggaam van ŉ veiligheidswag is in ŉ groentetuin by die Skhila Secondary School in Mashinini in die Thaba Chweu-munisipaliteit gevind, nadat rowers oënskynlik Saterdag in die vroeë oggendure daar toegeslaan het. Mohlala Winias se hande was met draad agter sy rug vasgebind en dit lyk of hy aangerand is. ŉ Mes is ook langs sy liggaam aangetref, het Jasper Zwane, woordvoerder van die departement, gesê. “Die skool se heining, vensters en die hoofingang na die skoolgebou is beskadig en eiendom soos Samsung- en Acer-rekenaars, selfone en tablette is gesteel. Die skoolhoof moet nog ŉ volledige lys van die gesteelde items en die geraamde waarde daarvan saamstel,” het Zwane gesê. In ŉ afsonderlike voorval is twee leerders ná skool in Doornkop, in die Steve Tshwete- munisipale gebied, glo deur ŉ bende seuns oorval en met skerp voorwerpe gesteek. Die twee leerders van die Mkhulu Secondary School het by ŉ bushalte gewag om opgelaai te word, toe die groep seuns toegeslaan het. Volgens die departement is die groep seuns nie van dié skool nie. “Die twee leerders is ernstig beseer en is in ŉ hospitaal opgeneem,” het Zwane gesê. Die LUR vir onderwys in die provinsie, Bonakele Majuba, het albei voorvalle ten sterkste veroordeel en enigiemand met inligting daaroor gevra om na vore te kom. “Ons betuig ook ons opregte medelye met die Winias-familie en wens die beseerde leerders ŉ spoedige herstel toe,” het Majuba gesê. Niemand is nog in verband met enige van die voorvalle in hegtenis geneem nie.